**Informatīvais ziņojums**

**„Par valsts līdzdalību sabiedrībā ar ierobežotu atbildību „*Jaunmoku pils*””**

Atbilstoši Ministru kabineta 2013.gada 11.jūnija sēdes protokollēmuma (prot. Nr.34 37.§) „Informatīvais ziņojums "Par valsts līdzdalības kapitālsabiedrībās izvērtēšanu un ar Ministru prezidenta 2012.gada 19.jūnija rīkojumu Nr.233 izveidotās darba grupas priekšlikumiem turpmākai rīcībai”” 2.punktam Zemkopības ministrija iesniedz izskatīšanai Ministru kabinetā priekšlikumus par valsts līdzdalību SIA „*Jaunmoku pils*” (turpmāk – *Jaunmoku pils*).

Informatīvajā ziņojumā "Par valsts līdzdalības kapitālsabiedrībās izvērtēšanu un ar Ministru prezidenta 2012.gada 19.jūnija rīkojumu Nr.233 izveidotās darba grupas priekšlikumiem turpmākai rīcībai” secināts, ka SIA „Jaunmoku pils” ir kapitālsabiedrība, kurā valsts līdzdalība pēc būtības nav nepieciešama, taču lietderības apsvērumu dēļ valsts līdzdalība pagaidām būtu saglabājama un meklējams juridiski korekts un valsts interesēm atbilstošs risinājums valsts līdzdalības izbeigšanai.

Ar Ministru kabineta 2000.gada 29.marta rīkojumu Nr. 144 „Par nekustamā īpašuma objektu nodošanu valsts akciju sabiedrības "Latvijas valsts meži" īpašumā” medību pils īpašums (muzejsar saistītajām ēkām) *Tukuma rajona Tumes pagastā "Jaunmokas"* nodots akciju sabiedrības „Latvijas valsts meži” īpašumā.

SIA *Jaunmoku pils* ir akciju sabiedrības „Latvijas valsts meži” meitas uzņēmums, dibināta 2004.gada 16.februārī. *Jaunmoku pils* apmaksātais pamatkapitāls veido 1 620 936 *euro* (LVL 1 139 200). Akciju sabiedrībai „Latvijas valsts meži” pieder 100% *Jaunmoku pils* kapitāla daļu.

*Jaunmoku pils* dibināšanas stratēģiskais mērķis ir nodrošināt ilgtspējīgu *Jaunmoku pils* kompleksa un Meža muzeja apsaimniekošanu, lai savienotu vēsturiskās kultūras mantojuma saglabāšanas un popularizēšanas uzdevumus ar aktīvu dalību tūrisma un īstermiņa telpu nomas pakalpojumu tirgū.

*Jaunmoku pils* darbības virzieni:

1. kultūrvēsturiskā pils kompleksa apsaimniekošana un sabiedriskās pieejamības nodrošināšana;
2. Meža muzeja darbības nodrošināšana – saglabāt, pētīt un popularizēt liecības par mežu apsaimniekošanas tradīcijām Latvijā, meža bagātību daudzveidību un to saudzīgu izmantošanu, pētīt *Jaunmoku pils* kompleksa vēsturi, muzejizglītojošo programmu veidošana;
3. komplekss atbalsts semināru un pasākumu organizēšanai – telpu noma, naktsmītnes, ēdināšanas pakalpojumi.

*Jaunmoku pils* darbības rezultātā *Jaunmoku pils* kompleksam 2004.gadā piešķirts Valsts arhitektūras pieminekļa statuss, kā arī Valsts nozīmes mākslas pieminekļa statuss *Jaunmoku pils* krāsnij. 2005.gadā *Jaunmoku pils* iekļauta Eiropas kultūras mantojuma sarakstā – 100 sakoptākie kultūras pieminekļi Latvijā. Tā kā *Jaunmoku pils* muzeja 1150 krājuma vienību ietilpst Nacionālā muzeja krājuma kopkatalogā, 2011.gadā*Jaunmoku pils* muzeja atkārtotā valsts akreditācijā Kultūras ministrija (2011.gada 29.decembra lēmums Nr.6-2-56) akreditēja pils muzeju uz pieciem gadiem. Savukārt 2012.gadā Tukuma novada dome (2012.gada 28.jūnija lēmums Nr.5) piešķīra vietējās nozīmes dabas pieminekļa statusu *Jaunmoku pils* parka liepu alejām.

*Jaunmoku pils* 2014.gada saimnieciskās darbības plānotie rādītāji un izpilde 2012. un 2013.gadā:

*Jaunmoku pils* darbības rezultāti un rezultatīvi rādītāji:

|  |  |  |  |  |  |
| --- | --- | --- | --- | --- | --- |
| 1. | Sagaidāmais darbības rezultāts | 2012.gada izpilde | 2013.gadā plānotais | 2013. gada izpilde | 2014. gadā plāns |
| *Nodrošināta pieeja kultūrvēsturiskajam objektam* | | | | | |
| 1.1. | Apmeklētāju skaits | 33 000 | 37 000 | 35 000 | 37 000 |
| *Ieņēmumi no pamatdarbības* | | | | | |
| 1.2. | Ieņēmumu apmērs, EUR | 713 772 | 590 492 | 565 798 | 677 401 |

*Jaunmoku pils* darbību raksturojošie finanšu rādītāji:

|  |  |  |  |  |  |
| --- | --- | --- | --- | --- | --- |
| Nr. | Rādītāji | 2012.gada izpilde | 2013.gadā plānotais | 2013. gada izpilde | 2014. gadā plānotais |
| 1. | No valsts budžeta saņemtās subsīdijas un dotācijas, EUR | 0 | 0 | 0 | 0 |
| 2. | Bilances radītāji  (uz gada beigām) | X | x | x | x |
| 2.1. | Aktīvi kopā, EUR | 1 412 354 | 1 408 643 | 1 568 298 | 1 433 412 |
| 2.2. | Pašu kapitāls, EUR | 1 110 503 | 1 148 421 | 1 092 928 | 1 016 937 |
|  | *tai skaitā* | *X* | *x* | *x* | *x* |
| 2.3. | Pamatkapitāls  (akciju kapitāls), EUR | 1 620 936 | 1 620 936 | 1 620 936 | 1 620 936 |
|  | *tai skaitā* | *X* | *x* | *x* | *x* |
| 2.4. | valsts kapitāls, EUR | 1 620 936 | 1 620 936 | 1 620 936 | 1 620 936 |
| 2.5. | Nauda, EUR | 89 618 | 28 457 | 253 294 | 53 227 |
| 3. | PZA radītāji | X | x | x | x |
| 3.1. | Ieņēmumi, EUR | 713 772 | 590 492 | 565 798 | 677 401 |
|  | *tai skaitā* | *X* | *x* | *x* | *x* |
| 3.2. | Apgrozījums, EUR | 689 006 | 590 492 | 550 871 | 671 001 |
| 3.3. | Pārējie ieņēmumi, EUR | 24 767 | - | 14 927 | 6 400 |
| 3.4. | Izmaksas, EUR | 627 149 | 567 299 | 583 373 | 753 392 |
|  | *tai skaitā* | *X* | *x* | *x* | *x* |
| 3.5. | Personāla izmaksas, EUR | 188 494 | 280 021 | 244 439 | 271 845 |
| 3.6. | EBITDA | 208 185 | 147 061 | 103 756 | 161 662 |
| 3.7. | Neto peļņa/zaudējumi | 86 623 | 23 193 | (17 575) | (75 991) |
| 4. | Finanšu rādītāji (%) | X | x | x | x |
| 4.1. | Pašu kapitāla atdeve (ROE) | 7.8% | 2.0% | -1.6% | -7.5% |
| 4.2. | Aktīvu atdeve (ROA) | 6.3% | 1.6% | -1.2% | -5.1% |
| 4.3. | EBITDA rentabilitāte (EBITDA/apgrozījums) | 30.2% | 24.9% | 18.8% | 24.1% |
| 4.4. | Pašu kapitāls/Aktīvi | 78.6% | 81.5% | 69.7% | 70.9% |
| 5. | Valsts budžetā veiktās iemaksas, EUR (kopā) | 186 662 | 174 807 | 232 368 | 180 395 |
|  | *tai skaitā* | *X* | *x* | *x* | *x* |
| 5.1. | Dividendes, EUR | 0 | 0 | 0 | 0 |
| 5.1.a. | Dividendes (% no iepriekšējā gada peļņas) | 0% | 0% | 0% | 0% |
| 5.2. | Uzņēmuma ienākuma nodoklis, EUR | 0 | 0 | 0 | 0 |
| 5.3. | Pievienotās vērtības nodoklis, EUR | 67 729 | 49 801 | 117 215 | 56 915 |
| 5.4. | Nekustamā īpašuma nodoklis, EUR | 1 217 | 1 217 | 1 225 | 1 250 |
| 5.5. | Valsts sociālās apdrošināšanas iemaksas (darba devēja daļa), EUR | 51 790 | 56 915 | 47 454 | 51 888 |
| 5.6. | citi nodokļi un nodevas, EUR | 65 927 | 66 875 | 66 474 | 70 342 |
| 6. | Citi rādītāji | X | x | x | x |
| 6.1. | Darbinieku skaits (gab.) | 22 | 23 | 22 | 22 |
| 6.2. | Valsts budžetā veiktās iemaksas/valsts kapitāls (decimāldaļskaitlis) | 0.12 | 0.11 | 0.14 | 0.11 |
| 6.3. | Valsts budžetā veiktās iemaksas /piešķirtās subsīdijas un dotācijas | 0 | 0 | 0 | 0 |

*Jaunmoku pils* saistības

|  |  |  |  |  |  |  |  |
| --- | --- | --- | --- | --- | --- | --- | --- |
|  | Saistības apraksts | Bilance uz 31.12.2012. | Bilance uz 31.12.2013. | 2014.  gadā plānotā atmaksa | 2015. gadā plānotā atmaksa | 2016. gadā plānotā atmaksa | Turpmākajos gados līdz saistību pilnīgai atmaksai |
| 1. | Ilgtermiņa aizņēmums no AS "Latvijas valsts meži", EUR | 128 058 | 85 372 | 42 700 | 42 672 |  |  |
| 2. | Samaksātie procenti (kopā par visām saistībām), EUR | 1 968 | 694 | 750 | 400 |  |  |

Zemkopības ministrija un akciju sabiedrība „Latvijas valsts meži” kā juridiski korektu un valsts interesēm atbilstošu risinājumu ierosina **saglabāt SIA *Jaunmoku pils* akciju sabiedrības „Latvijas valsts meži” meitas uzņēmuma statusā.**

Priekšlikums balstīts uz šādiem apsvērumiem:

* Lai realizētuSIA *Jaunmoku pils* stratēģisko mērķi - nodrošināt ilgtspējīgu Valsts arhitektūras pieminekļa *Jaunmoku pils* saglabāšanu, jāatrod juridiski korekts un valsts interesēm atbilstošs risinājums pastāvošajai tirgus nepilnībai. Pašreizējais tūrisma un augsta līmeņa telpu īres tirgus neļauj izveidot rentablu biznesu, kas nodrošina stratēģisko mērķu realizāciju;
* Zemkopības ministrijas piedāvātais risinājums paredz veidot rentablu un efektīvu komercdarbību, nopelnot līdzekļus stratēģisko mērķu īstenošanai un segt tirgus neapmaksāto pakalpojumu daļu. Abi risinājuma elementi ir savstarpēji saistīti. Ikviena biznesa neveiksme palielina nepieciešamo dotāciju, tādēļ saimnieciskās darbības efektivitāte un konkurētspēja ir vitāli svarīga gan no līdzekļu efektīvas izmantošanas, gan no konkurences viedokļa;
* SIA *Jaunmoku pils*  biznesa modelis balstīts uz maksimāli efektīvu komercdarbību, kurā visa peļņa tiek novirzīta stratēģisko mērķu īstenošanai, paredzot tirgus nepilnības novēršanu, kur akciju sabiedrība „Latvijas valsts meži” darbojas kā kultūrvēsturiskā pieminekļa saglabāšanas un Meža muzeja uzturēšanas pasūtītājs. Šāds modelis samazina risku nepārskatāmu šķērssubsīdiju pārnesei no akciju sabiedrības „Latvijas valsts meži” pamatbiznesa uz SIA *Jaunmoku pils*;
* īstenojot Pārresoru koordinācijas centra (turpmāk – PKC) priekšlikumu – Jaunmoku pils kompleksu nodot VAS „Valsts nekustamie īpašumi” (turpmāk - VAS „VNĪ”), neatrisinās pašreizējo tirgus nepilnību, kā arī netiks pilnībā nodrošināts SIA *Jaunmoku pils* stratēģiskais mērķis – Valsts arhitektūras pieminekļa saglabāšana, jo atbalsts Meža muzeja darbībai nav VAS „VNĪ” **korporatīvās sociālās atbildība**s joma;
* valsts (valsts kapitālsabiedrības) līdzdalības izbeigšana, atdodot viesnīcas un ēdināšanas pakalpojumus privātu kontraktoru rokās ir jau vairākkārt pārbaudīts *Jaunmoku pils* kompleksa apsaimniekošanas darbībā un vēsturiski novedis pie ievērojamas klientu plūsmas samazināšanās un tirgus neapmaksātās pakalpojumu daļas pieauguma;
* īstenojot PKC priekšlikumu ”pilnveidot akciju sabiedrības „Latvijas valsts meži” pamatdarbību *Jaunmoku pils* apsaimniekošanā, attīstot ar valsts meža apsaimniekošanu saistītu darbību korporatīvās sociālās atbildības jomā, tostarp, attīstot muzeja darbību un izglītošanu kultūrvēsturiskā mantojuma saglabāšanā, paredzot nākotnē ieņēmumu pieaugumu tieši muzeju darbības jomā”, apgrūtinās un sadārdzinās uzstādīto stratēģisko mērķu sasniegšanu un ievērojami palielinās risku nepārskatāmu šķērssubsīdiju pārnesei no akciju sabiedrības „Latvijas valsts meži” pamatdarbības - valsts meža apsaimniekošanas. Šāds modelis neatbilst labas pārvaldības principiem un ir pretrunā Finanšu izšķērdēšanas novēršanas likuma principiem.

Papildus tam Zemkopības ministrija norāda, ka saskaņā ar Meža likuma 4.panta otro daļu akciju sabiedrības „Latvijas valsts meži” akcijas nedrīkst privatizēt vai atsavināt.

Zemkopības ministrs J.Dūklavs

2014.08.04. 15:31

1290

J.Birģelis,

6027477, Janis.Birgelis@zm.gov.lv

G.Girsa

67027517, Galina.Girsa@zm.gov.lv